Ciudat independient

En Alemanya, una ciudat independient u ciudat libre de districto (en alemán kreisfreie Stadt) ye o nombre que se da en Alemanya a las ciudaz que tienen o suyo propio gubierno. Dito gubierno d'a ciudat ye independient de tot d'o gubierno d'o siguient livel d'autoridat, o districto (en alemán Landkreis). Actualment, a mayoría de ciudaz que tienen iste estatus son grans ciudaz con 100.000 u mas habitants. En muitos casos o títol s'ha concediu historicament, lo que fa que muitas grans ciudaz de mas de 100.000 habitants no tiengan iste estatus, asinas Recklinghausen u Göttingen (as dos con mas de 120.000 habitants) fan parti d'un Landkreis y no son ciudaz libres.

A ciudat mas chicota con ista mena d'estatus ye Zweibrücken con bels 35.000 habitadors, mientres que a ciudat mas gran ye Múnich, con mas d'1,3 millons. Hamburgo y Berlín tienen mas población que ista zaguera, encara que no se consideran ciudaz libres de districto por estar ciudaz estau. Un atra curiosidat ye o estau de Bremen, formau por dos ciudaz libres de districto (en alemán kreisfreie Städte), a ciudat de Bremen, y a ciudat de Bremerhaven, a bels 60 km a o norte d'a primera. Alto u baixo meyo millón de personas viven en Bremen (1,5 millons en a suya aria metropolitana) y bels 117.000 en Bremerhaven.

Bi ha tamién bellas ciudaz ditas Große selbständige Stadt (en aragonés Ciudat con gran sobiranía) que, encara que no'n fan parti, nomás son responsables de chestionar o suyo districto. Todas ellas se troban en o estau d'a Baixa Saxonia y son Celle, Cuxhaven, Goslar, Hameln, Hildesheim, Lingen, y Lüneburg.

Conceptos parellanos a las kreisfreie Stadt son as "autoridaz unitarias" (en anglés unitary authority) en o Reino Uniu, u as "ciudaz independients" (en anglés independent city) en os Estaus Unius.

En 2013 yeran 110 as ciudaz que tenian iste títol, a mayor parti grans ciudaz que tienen historicament una tradición d'autonomía administrativa.

Vinclos externos
 Organización territorial d'Alemanya
 Lista de ciudaz independients d'Alemanya
 Lista de districtos d'Alemanya

*
Categoría:Organización territorial d'Alemanya